Document ID: 32005D0617

KOMISSION PÄÄTÖS,
tehty 17 päivänä elokuuta 2005,
Isossa-Britanniassa ja Pohjois-Irlannissa, Yhdistyneessä kuningaskunnassa, sovellettujen lammas- ja vuohieläinten tunnistus- ja rekisteröintijärjestelmien väliaikaisesta hyväksymisestä neuvoston asetuksen (EY) N:o 21/2004 4 artiklan 2 kohdan d alakohdan mukaisesti
(tiedoksiannettu numerolla K(2005) 3122)
(Ainoastaan englanninkielinen teksti on todistusvoimainen)
(2005/617/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lammas- ja vuohieläinten tunnistus- ja rekisteröintijärjestelmän käyttöönottamisesta ja asetuksen (EY) N:o 1782/2003 ja direktiivien 92/102/ETY ja 64/432/ETY muuttamisesta 17 päivänä joulukuuta 2003 annetun neuvoston asetuksen (EY) N:o 21/2004 (1) ja erityisesti sen 4 artiklan 2 kohdan d alakohdan,
sekä katsoo seuraavaa:
(1)
Yhdistyneen kuningaskunnan toimivaltainen viranomainen on toimittanut kaksi pyyntöä asianmukaisine asiakirjoineen Isossa-Britanniassa ja Pohjois-Irlannissa sovellettujen lammas- ja vuohieläinten tunnistus- ja rekisteröintijärjestelmien hyväksymiseksi.
(2)
Komission suoritettua eläinlääkinnällisen tarkastuskäynnin Yhdistyneeseen kuningaskuntaan komission asiantuntijat totesivat, että Isossa-Britanniassa käyttöönotettujen ja ehdotettujen lammas- ja vuohieläinten tunnistus- ja rekisteröintijärjestelmien avulla voidaan yleisesti ottaen varmistaa useimpien asetuksessa (EY) N:o 21/2004 säädettyjen tavoitteiden täyttyminen, mutta eräisiin heikkouksiin on puututtava. Pohjois-Irlannissa ehdotetulla lammaseläinten tunnistus- ja rekisteröintijärjestelmällä voitaisiin saavuttaa useimpien asetuksessa (EY) N:o 21/2004 säädettyjen tavoitteiden täyttyminen, mutta sen soveltaminen vaatisi kaikkien mukana olevien osapuolten laajaa tietoisuutta ja sitoutumista.
(3)
Yhdistyneen kuningaskunnan toimivaltainen viranomainen on sitoutunut puuttumaan esille tulleisiin huolenaiheisiin ja etenkin ryhtymään tarvittaviin toimenpiteisiin sen varmistamiseksi, että asetuksen (EY) N:o 21/2004 säännöksiä noudatetaan kymmenen viikon kuluessa siitä, kun pyydetty hyväksyntä on saatu.
(4)
Ison-Britannian ja Pohjois-Irlannin lammas- ja vuohieläinten tunnistus- ja rekisteröintijärjestelmille olisi näin ollen annettava väliaikainen hyväksyntä siirtymäkaudeksi, jotta järjestelmällä voidaan korvata lammaseläinten toinen tunnistuskeino, lukuun ottamatta yhteisön sisäiseen kauppaan tarkoitettuja eläimiä.
(5)
Toimivaltaisen viranomaisen olisi suoritettava asianmukaiset tarkastukset sen todentamiseksi, että lammas- ja vuohieläinten tunnistus- ja rekisteröintijärjestelmiä sovelletaan oikein.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Yhdistyneen kuningaskunnan Isossa-Britanniassa ja Pohjois-Irlannissa soveltamat asetuksen (EY) N:o 21/2004 4 artiklan 2 kohdan c alakohdassa säädetyt lammas- ja vuohieläinten tunnistus- ja rekisteröintijärjestelmät katsotaan väliaikaisesti toimiviksi 9 päivästä heinäkuuta 2005 enintään 30 päivään huhtikuuta 2006.
2 artikla
Komissio suorittaa yhteistyössä Yhdistyneen kuningaskunnan viranomaisten kanssa tarkastuksia paikan päällä sen todentamiseksi, että Yhdistyneen kuningaskunnan ehdottamia toimia sovelletaan.
Edellä olevassa 1 artiklassa myönnettyä lammas- ja vuohieläinten tunnistus- ja rekisteröintijärjestelmän väliaikaista hyväksyntää tarkastellaan uudelleen tarkastushavaintojen perusteella 31 päivään tammikuuta 2006 mennessä.
3 artikla
Rajoittamatta asetuksen (EY) N:o 21/2004 10 artiklan 1 kohdan a alakohdan mukaan säädettäviä toimenpiteitä toimivaltaisen viranomaisen on suoritettava asianmukaiset tarkastukset paikan päällä vuosittain sen todentamiseksi, että pitäjät noudattavat lammas- ja vuohieläinten tunnistus- ja rekisteröintivaatimuksia.
4 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 17 päivänä elokuuta 2005.

Labels: 7
18
6